Ara: Jekk għandek negozju onlajn huwa tajjeb li tkun taf…
Ix-xiri onlajn joffri firxa wiesgħa ta' prodotti u kull xorta ta' prezzijiet għall-but ta' kulħadd. Dak li jkun sar jista' jinqeda f'kemm ili ngħidlek mingħajr ma joqgħod jinqala'. Minkejja l-għadd ta' benefiċċji tax-xiri onlajn, il-perikli ma jonqsux, anki għall-bejjiegħa. Huwa minnu li bejjiegħ b'negozju onlajn fost l-oħrajn jiffranka l-ispejjeż tal-operat tal-ħanut kif ukoll li permezz ta' websajt jista' jilħaq aktar klijenti. Madanakollu, mhux kulma jleqq hu deheb. Websajt li joffri xiri onlajn jutilizza għadd ta' riżorsi biex jopera fosthom konnettività mal-banek permezz ta' payment gateways biex ikunu jistgħu jsiru tranżazzjonijiet bħall-ħlas. F'dan l-isfond, f'filmat maħdum minn Cyber Security Malta fi ħdan l-Aġenzija tal-Gvern għat-Teknoloġija tal-Informatika, il-MITA, jingħad li kriminal fost l-oħrajn jista' jipprova jidderieġi t-traffiku lejn sit qarrieqi li jidher simili għall-gwadann tiegħu. Cyber Security Malta saħqet li kumpanija li tiddeċiedi li żżid il-preżenza tagħha onlajn għandha tirrikorri għas-servizz mingħand professjonisti reputabbli u tal-esperjenza bil-għan li l-websajt tkun mibnija b'sigurtà tal-ogħla livell. B'hekk, iċ-ċans li dak li jkun jisfa vittma ta' attakk jonqos ġmielu. Intqal ukoll, li min biħsiebu jibni websajt sigura għandu jaħseb minn qabel f'kumpaniji li joffru servizzi ta' emerġenza f'każ ta' attakk.